Песня хлебу  
*Пятрусь Броўка*

Радуюць сэрца

Збожжа і травы.

Дзень мой праменны,

Дзень мой ласкавы.

Водар хваёвы,

Сіняе неба.

Кожнае ранне

Рады я хлебу.

Рады я ўсходам

Веснімі днямі

I як гамоніць

Ён каласамі.

Рады — увосень

Спорыцца дбайна —

Медным ручайкам,

Што з-пад камбайна.

Большай не маю

Сёння патрэбы —

Кожнае ранне

Рады я хлебу.

Хлеб праз вітрыны

Кожнага кліча,

Сам на паліцы

Сеўшы як быццам.

Ах, як прывабна

Ён выглядае…

Я перад хлебам

Шапку здымаю.

Як нагляжуся,

Дык прыгадаю

Поле без краю

Кожнага краю;

Тых, хто на полі

3 лецейка ў лета…

Дзякуй ім, родным,

Дзякуй за гэта!

3 імі не ведаць

Гора-загубы,

Жыць мне цікава,

Жыць мне і люба!